作者:張榘
標題:沁園春
內容:靜壽先生，笑傲四並，醉眠孄窩。甚一枰棋壤，掉頭不顧，同舟風緊，袖手高歌。太白詞華，更生忠憤，為問山林老得麼。須知道，有淮碑未作，浯石當磨。年來君子無多。試屈指、如公能幾何。況芻蕘公論，新曾推許，冕旒異眷，行見蒐羅。澤潤生民，洗清兵甲，待挽錢塘江上波。功名就，訪蟠桃把玩，銅狄摩挲。